Adania Shibli

Adania Shibli (arabieraz: عدنية شبلي) (Galilea, Palestina, 1974) emakumezko idazle palestinar bat da. Narrazio, antzerki, poesia eta saiakera egilea da.

Biografia 
Londres ekialdeko unibertsitateko hedabideen eta kultur ikasketen lizentziatua da eta doktore tesia egin zuen bertan hedabideek "terrorismoaren kontrako gerra" deitutakoan izan zuten paperari buruz. Berlinen ere ikasi zuen. Nottingham-eko unibertsitatean aritu da irakasle, baita Parisen ere, eta 2013az geroztik irakasle laguntzaile da Birzeiteko unibertsitatean (Ramallah, Palestina). Sei hizkuntza dakizki (arabiera, frantsesa, ingelesa, hebreera, koreera eta alemana) baina arabieraz baizik ez du idazten eta bere idatzi gehienetan gai nagusia bere jaioterria da. Jerusalem eta Berlin artean bizi da. Beirut39 idazle taldearen kidea izan da.

2016an bere hirugarren nobela argitaratu zuen, Tafsil Thanawi (Xehetasun hutsal bat) izenekoa, 1949an, Nakbaren garaian, soldadu israeldarrek neskato bat bahitu, bortxatu, erahil eta are-pean sartu zutenekoaren benetako istorioan oinarrituta. Ingelesezko itzulpenak (Minor Details) Nazioarteko Booker sarirako izendapena jaso zuen 2021ean, eta 2023ko LiBeraturpreis saria irabazi zuen, Alemaniako Litprom izeneko elkarte pribatu batek hegoaldeko emakume idazleei zuzenduta ematen duen saria Frankfurteko Azokaren karietara.

LiBeraturpreis 2023 
LiBeraturpreis saria Afrika, Asia, Latinoamerika edota mundu arabiarreko emakume idazleei eskainitako saria da, urtero banatzen dena. 2023ko sariaren kasuan, urriaren 20an eman behar zioten Adania Shibli idazle palestinarrari, baina LitProm izeneko elkarteak gerra dela eta autorearekin batera sariketa atzeratzea adostu zuela adierazi zuen. The Guardianek jakin zuenez atzerapen hori ez zen adostua izan eta 350 idazlek kexu idatzi zuten Frankfurteko Azokara. Besteak beste, Colm Tóibín, Hisham Matar, Kamila Shamsie William Dalrymple idatzitako gutunean azokari adierazten diote:“idazle palestinarrak, egungo egoera krudel eta beldurgarrian, literaturari buruzko pentsamendu, sentimendu eta hausnarketak elkarbanatu ditzaten azokak espazioak irekitzeko erantzukizuna hartu behar duela, ez ordea espazioak ixtekoa".

Argitalpenak 

 2002 - Masaas (مساس)
 2004 - Kulluna Ba'eed Bethat al Miqdar ‘an al Hub (كلنا بعيد بذات المقدار عن الحب)
 2013 - Keep your eye on the wall: Palestinian landscapes
 2016 - Tafsil Thanawi (تفصيل ثانوي)

Sariak eta Aitortzak 

 2002an, Abdul Mohsen Al-Qattan Fundazioaren idazle gazteen saria, Massas eleberriagatik.
 2004ean, Abdul Mohsen Al-Qattan Fundazioaren idazle gazteen saria, Kulluna ba´id bi-dhat al-miqdar `an al-hubb eleberriagatik.

Erreferentziak

Kanpo estekak 

Emakume idazleak
Palestinako idazleak
XXI. mendeko emakume idazleak
Arabierazko idazleak
Palestinarrak